Ühinenud Rahvaste Organisatsioon

Ühinenud Rahvaste Organisatsioon (lühend ÜRO) on rahvusvaheline organisatsioon, mille eesmärgid on riikideülese rahu ja julgeoleku, inimõiguste ja rahvusvahelise koostöö tagamine ning majanduslike, sotsiaalsete, kultuuriliste ja humanitaarset laadi rahvusvaheliste probleemide lahendamine. ÜRO moodustati 26. juunil 1945 San Franciscos. Asutajaliikmeiks oli 51 riiki, praegu on liikmesriike 193. Organisatsiooni tegevuse aluseks on ÜRO põhikiri (harta), mis jõustus 24. oktoobril 1945. Seda päeva tähistatakse seniajani ÜRO päevana. Peakorter asub New Yorgis. ÜRO peasekretär on António Guterres ning organisatsiooni töökeeled inglise, prantsuse, hispaania, hiina, araabia ja vene keel. Eesti astus ÜRO-sse 17. septembril 1991. Eesti keeles on organisatsiooni ametlik nimi Ühinenud Rahvaste Organisatsioon ja lühend ÜRO. Väliseestlased kasutasid ka nime Liitunud Rahvaste Organisatsioon. Mõnes teises keeles kasutatakse ametliku nimena ingliskeelset lühinime United Nations ('ühinenud rahvad') tõlget. ÜRO ametlik hoiuraamatukogu Eestis on Eesti Rahvusraamatukogu. Peaassamblee koosneb liikmesriikide delegatsioonidest. Korralised istungjärgud toimuvad igal aastal septembrist detsembrini. Suure töömahu tõttu delegeerib Peaassamblee enamiku arutusele tulevatest küsimustest oma kuuele peakomiteele. Julgeolekunõukogu on tähtsaim pidevalt tegutsev organ. See koosneb 15 liikmest, kellest viis – Ameerika Ühendriigid, Suurbritannia, Prantsusmaa, Venemaa ja Hiina RV – on alalised liikmed ja omavad vetoõigust. Ülejäänud liikmed valib Peaassamblee igal aastal kaheks aastaks. Uusi Julgeolekunõukogu liikmeid valitakse igal aastal viis. Julgeolekunõukogu vastutab rahvusvahelise rahu ja julgeoleku eest. Majandus- ja Sotsiaalnõukogul on üheksa alalist komiteed ning eksperdiorganid, funktsionaal- ja regionaalkomisjonid. Rahvusvaheline Kohus on ÜRO tähtsaim õigusorgan. See lahendab riikidevahelisi vaidlusi ja ÜRO organite tõstatatud õigusküsimusi. Hooldusnõukogu (Trusteeship Council) kontrollib ÜRO halduse alla kuuluvaid territooriume. Sekretariaat (Secretariat) on ÜRO haldusorgan, mille eesotsas on peasekretär, kes valitakse viieks aastaks. Alates 1. jaanuarist 2017 on ÜRO peasekretär olnud Antonio Guterres Portugalist. ÜRO kui katusorganisatsiooni juurde kuuluvad spetsialiseeritud valitsustevahelised organisatsioonid, sealhulgas ÜRO Toitlus- ja Põllumajandusorganisatsioon (FAO), Rahvusvaheline Aatomienergia Agentuur (IAEA) Rahvusvaheline Rekonstrueerimis- ja Arengupank (IBRD), Maailma Kaubandusorganisatsioon (WTO), Maailma Terviseorganisatsioon (WHO), Rahvusvaheline Mereorganisatsioon (IMO), Rahvusvaheline Tsiviillennunduse Organisatsioon (ICAO), ÜRO Hariduse, Teaduse ja Kultuuri Organisatsioon (UNESCO) ning ÜRO abiorganisatsioonid, sealhulgas ÜRO Lastefond (UNICEF), ÜRO Arenguprogramm (UNDP), UNEP, UNCHR, UNCTAD, UNDCP, ÜRO Uimastite ja Kuritegevuse Büroo (UNODC) ÜRO Palestiina pagulaste abiorganisatsioon ÜRO peakorter ehitati New Yorki East Riveri kaldale aastatel 1948–1952. Krundi ostis John D. Rockefeller jr 8,5 miljoni USA dollari eest ja detsembris 1946 annetas ta selle ÜRO-le. Hoone projekteeris rahvusvaheline arhitektide töörühm, mida juhtis Wallace K. Harrison USA-st. Rühma kuulusid ka tuntud arhitektid Le Corbusier Prantsusmaalt ja Oscar Niemeyer Brasiiliast. Lõplik projekt koostati Le Corbusier' visandatud idee põhjal, mis koosnes vastandite tasakaalust: kõrge klaasist kontorihoone ja madala ümmarguse kupliga peaassamblee hoone. Valminud objekti on nimetatud üheks modernsemaks arhitektuurinäiteks Manhattanil. ÜRO peakorter sai nurgakivi 14. septembril 1948. Avamine toimus 10. jaanuaril 1951. Selleks ajaks oli valminud 39-korruseline marmorist ja klaasist sekretariaadihoone. Aastal 1952 valmisid ka konverentsi- ja peaassamblee hooned. ÜRO peakorteri aadress on 760 United Nations Plaza, New York, NY 10017, USA.  Pikemalt artiklis UNA Eesti Eesti Ühinenud Rahvaste Organisatsiooni Ühing (lühidalt UNA Eesti) on mittetulundusühing, mis toetab ja edendab kodanikuühiskonna kaasatust ÜROga ja sellega kaasnevate teemadega Eestis. Temaatiliselt katavad nende tegevused terve hulga teemasid millega ÜRO tegeleb: turvalisus ja desarmeerimine, jätkusuutlik areng ning inimõigused ja ka uuemad teemad nagu näiteks migratsioon, kliima ja keskkond. Esindamata Rahvaste Organisatsioon Regioonide loend ÜRO liigituse järgi Agenda 21 Lapse õiguste konventsioon ÜRO hädaabi keskfond ÜRO keskkonna- ja arengukonverents ÜRO kliimamuutuste raamkonventsioon ÜRO embleem Ühinenud Rahvaste Organisatsiooni Kaubandus- ja Arengukonverents ÜRO Inimõiguste Nõukogu ÜRO Viini keskus Mis on Ühinenud Rahvad? Sirp, 3.12.2004 Rules of Procedure. XV. Elections to Principal Organs UN General Assembly - Rules of Procedure - Elections to Principal Organs Ühingust, Eesti ÜRO Ühing, 1.01.2024 ÜRO koduleht ÜRO väljaanded Eesti Rahvusraamatukogus Alphabetic Index of Websites of the United Nations System of Organizations